SKRIFTLIG FORESPØRGSEL E-1437/01

af Stavros Xarchakos (PPE-DE) og Antonios Trakatellis (PPE-DE) til Rådet

(21. maj 2001)

Om: Illegal udstedelse af visa og pas og tredjelandes statsborgeres indrejse i Grækenland og EU

Ifølge offentliggørelser i den græske presse samt meldinger fra det største græske oppositionsparti har tusindvis af mennesker fra den tidligere Sovjetunion på illegal vis fået visa og græske pas og er indrejst i Grækenland. Valgkomitéen opdagede i forbindelse med valget i Grækenland, at tusindvis af personer på illegal vis havde fået tildelt statsborgerskab, selvom de ikke havde ret til det. Det bør bemærkes, at der til trods for Grækenlands fuldstændige deltagelse i Schengen-aftalen er sket en mængde overtrædelser (tildeling af 5000 illegale statsborgerskaber, som blev konstateret i konsulatet i Moskva), og i Spanien kom det frem, at der var arresteret eftersøgte russiske kriminelle, som var i besiddelse af ulovlige græske pas. I Tbilisi (Georgien) søger 150 georgiere hver dag visa for at få lov til at rejse til Grækenland. Disse visa fremskaffes af grupper, der er aktive omkring det græske konsulat i Tbilisi. Det bør bemærkes, at der i Rusland og Georgien endda udsendes tv-reklamer fra de store tv-stationer (f.eks. Iveria og Rustavi 2 i Tbilisi), hvor der oplyses om mulighederne for at få græske visa og pas.

Hvad mener Rådet om disse overtrædelser af fællesskabsbestemmelserne i forbindelse med denne praksis med tildeling af illegale statsborgerskaber, visa og pas samt tusindvis af menneskers ulovlige indrejse (der foregår på uortodokse måder) og ophold i Grækenland og hele EU på grundlag af bestemmelserne i Schengen-aftalen? Hvor mange visa, pas og statsborgerskaber har de græske myndigheder givet tilladelse til at udsted i løbet af de senere år, og hvilke oplysninger foreligger der med hensyn til illegal udstedelse af visa og pas? Hvilke foranstaltninger agter Rådet at træffe for at sætte en stopper for denne praksis, som også understøttes af de højtstående græske regeringsembedsmænd og de græske diplomatiske myndigheder, der overskrider deres kompetence til trods for meldingerne om, at tusindvis af borgere fra den tidligere Sovjetunion er indrejst på ulovlig vis? Har de græske myndigheder iværksat sanktioner og hvilke, eftersom der er tale om overtrædelse af Schengen-aftalen?

Svar

(27. september 2001)

1. Rådet tillægger bekæmpelse af dokumentfalsk stor betydning. Derfor har eksperter længe mødtes i Rådets grupper for at udveksle oplysninger og behandle initiativer og forslag herom. På nuværende stadium i udviklingen af fællesskabsretten hører spørgsmål vedrørende naturalisering dog ikke under Rådets kompetence, men under medlemsstaternes. Rådet har ikke beføjelse til at tage stilling til en sag, som ikke hører ind under det kompetenceområde, traktaterne tillægger det.

2. Rådet råder ikke over de statistiske oplysninger, som de ærede parlamentsmedlemmer efterspørger.

3. og 4. Rådet kan meddele det ærede parlamentsmedlem, at med Amsterdam-traktatens ikrafttræden hører spørgsmål vedrørende indvandring, visum og asyl under Fællesskabets kompetence i henhold til EF-traktatens afsnit IV. Det påhviler derfor Kommissionen som traktaternes vogter at kontrollere, om medlemsstaterne opfylder deres forpligtelser i forbindelse med disse spørgsmål.